**Ahol a biztonságos közlekedés létszükséglet**

Még több segítő szervezetet támogatott abronccsal idén a Hankook

**Kilencedik alkalommal hirdette meg idén Abroncsadományozási Programját a Hankook Tire Magyarország Kft. Az ország legnagyobb ilyen jellegű kezdeményezésének köszönhetően 2020-ban 1366 vadonatúj prémium abroncs került mintegy 182 civil szervezet járműveire. A rendkívüli helyzetre való tekintettel a vállalat idén több alkalommal soron kívül is támogatott több, kiemelt fontosságú feladatot ellátó intézményt.**

***Rácalmás, 2020. december 12.*** *–* 2020-ban kilencedik alkalommal hirdette meg nagyszabású Abroncsadományozási Programját a Hankook Tire Magyarország Kft. A hazánkban egyedülálló kezdeményezés keretében az abroncsgyártó olyan közhasznú alapítványok, egyesületek és nonprofit szervezetek munkáját támogatta, amelyek működéséhez elengedhetetlen a mobilitás. A pályázatok elbírálását követően a Hankook több mint 1366 db abroncsot adományozott összesen 182 regionális és három országos szervezet számára. Emellett - a korábbi évek gyakorlatától némiképp eltérve - 2020-ban a Hankook Tire kiterjesztette a szokásos éves Abroncsadományozási Programját és több, kiemelt fontosságú feladatot ellátó intézményt soron kívül támogatott, ezzel járulva hozzá a vírus elleni küzdelemhez.

A 2012-ben életre hívott Abroncsadományozási Program keretében a Hankook Tire a regionális nonprofit szervezetek mellett országos hatáskörű intézmények számára azonos feltételek mellett kínál pályázati lehetőséget. A nyár elején meghirdetett pályázaton ezúttal is sikerrel vett részt több tucat nagycsaládosokat segítő, idős embereket és betegeket gondozó civil szervezet, valamint számos tűzoltó, mentő és polgárőr egyesület. Az Országos Mentőszolgálat és a Magyar Vöröskereszt munkáját egyenként 200, a BM Országos Katasztrófavédelmi Főigazgatóságát pedig 100 darab abronccsal támogatta a vállalat.

Az abroncsgyártó idén is három szervezetet sorsolt ki, melyeknek egy Hankook kamion szállította házhoz a felajánlott abroncsokat. A sorsolás nyertesei az Értetek Veletek Fogyatékosokért Közhasznú Alapítvány, a Poszeidon Speciális Mentőszolgálat és a Skool - Technológiai Oktatásért Alapítvány voltak. Járműveikre egy profi szerviz csapat segítségével még az első fagyok előtt helyben fel is szerelték az új gumikat.

A járványügyi helyzettel kapcsolatos, kiemelt fontosságú feladatokat ellátó intézményeknek a Hankook a rendes pályázati időszak indulása előtt egyedi elbírálás alapján juttatta el a rendkívüli támogatást. Elsőként a Közép-Dunántúli Regionális Mentőszervezet jelezte márciusban, hogy a zavartalan és biztonságos munkavégzéshez új nyári gumiabroncsokra van szükségük, az abroncsgyártó pedig haladéktalanul eleget tett a kérésnek. Májusban a Heim Pál Gyermekkórház Fejlesztéséért Alapítvány, a Bethesda Kórház Alapítvány, a Büszke Aranykor Alapítvány, a Reménysugár Közhasznú Alapítvány számára juttatott el összesen 169 abroncsot.

*„2020-ban különösen fontosnak éreztük, hogy akár soron kívül is támogassuk a civil szervezetek munkáját, hiszen a veszélyhelyzet idején minden eddiginél nagyobb szerepet kapott a mobilitás. Naponta látjuk, tapasztaljuk, hogy a segítő szervezetekre idén felfoghatatlanul sok embert próbáló feladat hárult. Bízunk benne, hogy az új abroncsokkal hozzájárulhattunk ahhoz, hogy biztonságosabban láthassák el a feladataikat, és ezután is keresni fogjuk a lehetőségeket a segítségnyújtásra”* – mondta Roy Katalin, a Hankook Tire Magyarország Kft. kommunikációs vezetője.

###

**A Hankook Tire vállalatról**

A Hankook Tire világszerte innovatív, díjnyertes, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, teherautók és buszok, valamint a motorsport számára (mind a pályás versenyeken, mind pedig ralin résztvevő csapatoknak).

A Hankook Tire több mint 180 országba szállítja termékeit, és világszinten hozzávetőlegesen 21.000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja.

A vállalat mindent megtesz azért, hogy a legmagasabb szinten elégítse ki a vásárlói igényeket a termékek minősége, a technológiai kiválóság és a vezetési élmény területén, Ennek érdekében a Hankook folyamatosan befektet öt kutatás-fejlesztési központjába és nyolc gyártási egységébe. A Hannoveri Technológiai Központban az európai piac igényeire szabva fejlesztik az abroncsokat, különös tekintettel az európai prémium autógyártók első szerelésű abroncsaira.

A Hankook Tire európai központja Neu-Isenburgban található, Frankfurt am Main közelében. A vállalatnak Németországban, Nagy-Britanniában, Franciaországban, Olaszországban, Spanyolországban, Hollandiában, Magyarországon, Csehországban, Oroszországban, Törökországban, Svédországban, Ukrajnában és Lengyelországban vannak képviseletei. A további európai országokban a cég termékeit regionális nagykereskedők terítik. A vállalat globális bevételének kb. 30 százalékát az európai piacokon és a FÁK országaiban realizált értékesítések adják.

A Hankook Magyarországot választotta európai gyárának helyszínéül. A 885 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg mintegy 3000 alkalmazottat foglalkoztat, és személygépkocsik, SUV-ok és könnyű tehergépkocsik számára gyárt gumiabroncsokat. A harmadik beruházási ütem 2015 tavaszán fejeződött be, ezzel a magyar gyár éves gyártókapacitása 19 millióra nőtt. A rácalmási gyárban készült termékek az európai piacot szolgálják ki, és megfelelnek a vezető autógyártók előírásainak és igényeinek is. A Hankook Tire Magyarország Kft. rendelkezik az ISO 9001:2008., ISO/TSO 16949:2009. minőségi és az ISO 14001:2014. környezetvédelmi tanúsítvánnyal. A Hankook Tire 2016 óta szerepel a világszinten elismert Dow Jones Fenntarthatósági Indexben (DJSI World).

További információ: <http://www.hankooktire-mediacenter.com> és [www.hankooktire.com](http://www.hankooktire-eu.com)

**Kapcsolat:**

|  |
| --- |
| **Hankook Tire Magyarország Kft. |** Kommunikációs Osztály **|** 2459 Rácalmás, Hankook tér 1. |
| **Roy Katalin**kommunikációs vezetőroykatalin@hankooktire.com | **Pacsirszky Attila**Projekt koordinátorTel.: +36 25 556 091pacsirszky@hankooktire.com | **Boda Bence**Kommunikációs asszisztensTel.: +36 25 556 096bence.boda@hankooktire.com |